Rīgā, 2022.gada 02.maijā

Venstpils 4.vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta izglītības iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija secina:

1. Ventspils 4.vidusskola un tās īstenotās izglītības programmas ir akreditējamas uz 6 gadiem, apliecinot, ka šo programmu īstenošana atbilst kvalitātes līmenim “ļoti labi” un izglītības iestādes vadītājas darbs tiek arī vērtēts ar kvalitātes līmeni “ļoti labi”, tādējādi atzīstot, ka vadītāja ir veiksmīgi uzsākusi ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās pārmaiņas.
2. Ventspils 4.vidusskolas stiprās puses ir: (i) izglītojamo mācību sasniegumi ikdienas darbā, valsts pārbaudes darbos, kā arī valsts un starptautiskajās mācību priekšmetu olimpiādēs, konkursos, zinātnisko darbu konferencēs u.c., kas nodrošina augstu izglītojamo konkurētspēju; (ii) sistēma efektīva mācību darba plānošanai, kas sevī ietver pedagogu sadarbību metodiskajās jomās un mācīšanās grupās, veidojot izglītības iestādē vienotu pieeju efektīvas mācību stundas īstenošanai, pedagogu sadarbībai un novērtēšanai, mācību resursu izstrādei un pieredzes apmaiņai ar labās prakses piemēriem; (iii) plaša pieredze vietējo un starptautisko projektu īstenošanā, kas paver iespējas izglītojamiem paplašināt zināšanas un valodu prasmes, iesaistīties pieredzes apmaiņas programmās; (iv) profesionāla vadības komanda, kas nodrošina izglītības kvalitātes mērķu sasniegšanu un inovāciju ieviešanu.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes direktori, direktores vietniekiem, pedagogiem, pašvaldības pārstāvi, izglītības iestādes padomes pārstāvjiem, atbalsta personālu un izglītojamo pašpārvaldes pārstāvjiem;
2. 19 mācību priekšmetu stundu vērošana (klātienes stundas vērotas on-line režīmā);
3. izglītības iestādes (virtuāla) apskate kopā ar iestādes direktori;
4. dokumentu izpēte (izglītības iestādes pašnovērtējuma ziņojums, attīstības plānošanas dokumenti, izglītojamo mācību sasniegumi un to vērtēšanas kārtība, informācija skolvadības sistēmā E–klase, audzināšanas darba prioritātes, izglītojamo kavējumi, Iekšējās kārtības noteikumi, pedagogu izglītības un profesionālās kvalifikācijas atbilstība un mācību priekšmetu stundu saraksts);
5. tīmekļvietnes https://4vsk.ventspils.lv/ informācijas izpēte.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi: (i) aktualizēt formatīvās vērtēšanas nozīmi ikdienas mācību procesā, atspoguļojot formatīvos vērtējumus e-klases žurnālā visos mācību priekšmetos; (ii) palielināt izglītojamo atgriezenisko saiti mācību procesā, kura vērsta uz uzdevuma, pašregulācijas un personības dimensiju, atvēlot tai vairāk laika mācību procesā, lai izglītojamiem būtu iespējams veikt mācību priekšmeta satura apguves kvalitātes pašanalīzi; (iii) aktualizēt kārtību, kā rīkoties fiziskas vardarbības gadījumos; (iv) izstrādāt ikgadējās darbības un ikdienas darba plānošanas sistēmu, lai īstenotu izglītības iestādes attīstības plānā izvirzītos mērķus.

Novēlu Jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Vineta Rūtenberga